Philippus, Dei gratia Francorum rex. Noverint universi, presentes pariter et futuri, quod cum inter amicum et fidelem nostrum P., Senonensem archiepiscopum et nobilem virum Guidonem de Cappis, super mercato de Chanloto coram nobis contentio verteretur, asserente eodem archiepiscopo quod dictus Guido ibidem non poterat mercatum facere cum ibi antea non fuisset, et id non posset fieri sine ejusdem archiepiscopi gravamine manifesto; dicto vero Guidone e contrario dicente quod cum castrum illud teneret de comitissa Campanie, de licentia ipsius mercatum ibi facere poterat. Tandem, pro bono pacis compromiserunt in Odardum marescallum Campanie et Guillelmum de Capella, ballivum nostrum. Qui longa deliberatione prehabita, de consilio dilectorum nostrorum et fidelium A., Remensis, J. Turonensis archiepiscoporum et quamplurium aliorum baronum nostrorum, dixerunt quod dictus Guido de Chapis in dicto castro cum esset in marchia Francie et Campanie non poterat mercatum facere. In cujus rei testimonium sigillum nostrum fecimus apponi. Actum, apud Meledunum, anno Domini Mº CCº XVIº, mense julio.